Predkladacia správa
 
 Ministerstvo práce, sociálnych vecí a rodiny Slovenskej republiky predkladá návrh Správy o stave rodovej rovnosti na Slovensku za rok 2016 (ďalej iba „správa“) na základe uznesenia vlády Slovenskej republiky č. 337/2014 z 9. júla 2014. Predložený materiál je v poradí už deviatou správou. 
Správa je tentokrát zameraná na mapovanie kľúčovej udalosti v roku 2016 – Slovenského predsedníctva v Rade Európskej únie, konkrétne súvisiacich aktivít, podujatí a iniciatív v rámci podpory rodovej rovnosti a rovnosti príležitostí. 
Jedným z najdôležitejších výstupov za túto oblasť bola Správa Chudoba, rod a prelínajúce sa nerovnosti v EÚ, ktorú na základe žiadosti slovenského predsedníctva vypracoval Európsky inštitút pre rodovú rovnosť. Správa za rok 2016 je preto venovaná predstaveniu tohto materiálu a najdôležitejších zistení z neho vyplývajúcich. Správa po vzore uvedeného dokumentu monitoruje implementovanie Pekinskej akčnej platformy členskými štátmi EÚ v oblasti „Ženy a chudoba“, a to vývoj situácie v rokoch 2007 až 2014. Zameriava sa pritom primárne na tie skupiny obyvateľstva, ktoré patria k najviac ohrozeným chudobou a sociálnym vylúčením: jednorodičovské rodiny, ženy a muži so zdravotným znevýhodnením, migrantky a migranti, ako aj rómske obyvateľstvo. Správa tak prináša jednak rodovú analýzu, ako aj analýzu vzájomného pôsobenia (intersekcionality) rodu s ďalšími sociálnymi faktormi (vek, etnicita, zdravotné znevýhodnenie a pod.) a zdôrazňuje situáciu v SR v porovnaní s členskými krajinami EÚ. 
Materiál nepredpokladá vplyv na verejné financie, na podnikateľské prostredie, sociálne vplyvy, na životné prostredie ani na informatizáciu spoločnosti.
Správa bude predložená na rokovanie Hospodárskej a sociálnej rady SR, Rady vlády pre ľudské práva, národnostné menšiny a rodovú rovnosť, na rokovanie vlády SR a na rokovanie Výboru NR SR pre sociálne veci.